|  |
| --- |
| Grb RH.pngREPUBLIKA HRVATSKAGrb-boja.jpgKARLOVAČKA ŽUPANIJA |
| GRAD KARLOVAC |

GRADSKO VIJEĆE

KLASA:

URBROJ:

Karlovac, NACRT

Na temelju članka 73. stavka 1. Zakona o lokalnoj i područnoj (regionalnoj) samoupravi („Narodne novine“ 33/01, 60/01, 129/05, 109/07, 125/08, 36/09, 36/09, 150/11, 144/12, 19/13, 137/15, 123/17, 98/19, 144/20), članka 104. stavka 1. točke 2. i 3. Zakona o komunalnom gospodarstvu („Narodne novine“ 68/18, 110/18, 32/20) i članaka 34. i 97. Statuta Grada Karlovca („Glasnik Grada Karlovca“ br. 7/09, 8/09, 3/13, 6/13, 1/15 – pročišćeni tekst, 3/18, 13/18, 6/20, 4/21, 8/21, 9/21 – pročišćeni tekst i 10/22), Gradsko vijeće grada Karlovca na \_\_\_\_\_\_ sjednici održanoj \_\_\_\_\_\_ 2024. god. donijelo je

**ODLUKU**

**o zakupu javnih prometnih površina za rezervirana parkirališna mjesta**

Članak 1.

Ovom se Odlukom uređuje način davanja u zakup javnih prometnih površina u Gradu Karlovcu za rezervirana parkirališna mjesta.

Članak 2.

(1) Zakup rezerviranih parkirališnih mjesta odobrava Upravno tijelo Grada Karlovca nadležno za poslove prometa (u daljnjem tekstu Upravni odjel) a na temelju odredbi ove Odluke.

(2) Ugovor o zakupu javnih prometnih površina za rezervirana parkirališna mjesta (u daljnjem tekstu: Ugovor) iz stavka 1. ovog članka sklapa se na zahtjev korisnika, na rok od 5 godina.

(3) Iznimno od stavka 2. ovog članka Ugovor može biti sklopljen na rok kraći od 5 godina, ali ne kraći od 1 godine.

(4) Korisnik ima pravo otkazati Ugovor i prije isteka jedne godine od dana sklapanja ugovora, ali je u tom slučaju dužan platiti zakupninu za razdoblje jedne godine.

(5) Iznimno, izmjenom prometnih okolnosti, te zbog drugih važnih razloga kao što su izgradnja ili održavanja komunalne infrastrukture, privođenje lokacije namjeni sukladno prostornim planovima i sl., Grad će korisniku osigurati drugo parkirališno mjesto u neposrednoj blizini, ako za to postoje prometno – tehnički uvjeti i mogućnost rezervacije parkirališnog mjesta, a, u protivnom, Grad ima pravo otkazati Ugovor bez otkaznog roka.

Članak 3.

Odobrenje za rezervirana parkirališna mjesta, i to samo na parkiralištima u neposrednoj blizini adrese na kojoj obavljaju svoju djelatnost, a pod uvjetom da nemaju osiguran parkirališni prostor na vlastitoj čestici ili ako se u neposrednoj blizini ne nalazi javna garaža, mogu dobiti:

1. Javnopravna tijela i pravne osobe od posebnog interesa za Republiku Hrvatsku, Grad Karlovac i pravne osobe u vlasništvu Grada Karlovca
2. hoteli
3. ostale pravne osobe, te obrtnici i druge samostalne djelatnosti.

Članak 4.

(1) Korisnicima iz članka 3. točke 1. ove Odluke može se odobriti najviše 5 rezerviranih parkirališnih mjesta, osim Karlovačke županije kojoj se može odobriti najviše 10 rezerviranih parkirališnih mjesta i Grada Karlovca kojem se može odobriti najviše 15 rezerviranih parkirališnih mjesta.

(2) Korisnicima iz članka 3. točke 2. ove Odluke može se odobriti:

- hotelima s 5 zvjezdica najviše 15 parkirališnih mjesta

- hotelima s 4 zvjezdice najviše 12 parkirališnih mjesta

- hotelima s 3 zvjezdice najviše 6 parkirališnih mjesta

- hotelima s 2 zvjezdice najviše 4 parkirališna mjesta

- hotelima s 1 zvjezdicom najviše 2 parkirališna mjesta.

(3) Korisnicima iz članka 3. točke 3. ove Odluke može se odobriti najviše 4 rezervirana parkirališna mjesta.

Članak 5.

(1) Zakup rezerviranih parkirališnih mjesta može se odobriti samo onim korisnicima koji nemaju nepodmirenih javnih davanja o kojima evidenciju vodi Ministarstvo financija Porezna uprava, za što su dužni zahtjevu priložiti potvrdu Porezne uprave ne stariju od dana podnošenja zahtjeva za zakup.

(2) Zakup rezerviranih parkirališnih mjesta neće se odobriti onim korisnicima koji imaju neispunjene dospjele novčane obveze po bilo kojoj osnovi prema Gradu Karlovcu i trgovačkim društvima u pretežnom vlasništvu Grada Karlovca.

Članak 6.

(1) Zakup rezerviranih parkirališnih mjesta može se odobriti za sveukupno najviše 10% parkirališnih mjesta na pojedinom parkiralištu, osim u I zoni gdje se može odobriti i zakup većeg broja parkirališnih mjesta, ovisno o prometno – tehničkim uvjetima, ali ne više od 40% od ukupnog broja parkirališnih mjesta na pojedinom parkiralištu.

(2) Odredba iz stavka 1. ovog članka ne odnosi se na korisnike iz članka 3. stavka 1. točke 1.

Članak 7.

(1) Za rezervirana parkirališna mjesta plaća se zakupnina, kako slijedi:

1) u I zoni zakupnina iznosi 637,08 € godišnje

2) u II zoni zakupnina iznosi 477,84 € godišnje

3) u III zoni zakupnina iznosi 318,48 € godišnje.

(2) Grad Karlovac i ustanove u vlasništvu Grada Karlovca ne plaćaju naknadu za korištenje rezerviranih parkirališnih mjesta.

(3) Zakupnina za rezervirana parkirališna mjesta plaća se godišnje na način da se za prvo jednogodišnje razdoblje trajanja Ugovora o zakupu plaća u roku 30 dana od sklapanja Ugovora, a za sljedeća jednogodišnja razdoblja u roku 30 dana od isteka prethodnog jednogodišnjeg razdoblja. U slučaju prestanka Ugovora prije isteka ugovorenog roka plaća se razmjerni dio zakupnine.

(4) Zakupnik je dužan plaćati povećani iznos zakupnine određen Odlukom nadležnog tijela Grada Karlovca donesenom za vrijeme trajanja Ugovora ako je taj iznos veći od ugovorenog bez sklapanja posebnog dodatka Ugovora.

Članak 8.

(1) Na temelju odobrenja za rezervirano parkirališno mjesto sklapa se Ugovor u pisanoj formi.

(2) Prilikom sklapanja Ugovora zakupnik je dužan Gradu Karlovcu dostaviti zadužnicu na iznos godišnje zakupnine kao jamstvo plaćanja zakupa, potvrđenu od javnog bilježnika.

Članak 9.

(1) Zone za utvrđivanje visine zakupnine za rezervirana parkirališna mjesta su:

**I zona:**

Dio Grada omeđen sljedećim ulicama i trgovima:

od Prilaza Većeslava Holjevca Obalom Vladimira Mažuranića, Ulicom Petra Preradovića, Ulica Ljudevita Gaja, Ulicom Janka Draškovića do Gažanskog trga, obodom bedema Zvijezde do Ruskog puta, Ruskim putem do Ulice Frana Kurelca, Ulicom Frana Kurelca do Ulice Tadije Smičiklasa, Ulicom Tadije Smičiklasa do raskrižja sa Senjskom ulicom i Ulicom Ivana Meštrovića, Ulicom Ivana Meštrovića do raskrižja sa Ulicom dr. Vladka Mačeka.

**II zona:**

Dio Grada omeđen sljedećim ulicama i trgovima:

Ulicom kneza Domagoja, Ulicom Gornja Gaza do nasipa uz rijeku Kupu na Gazi, nasipom i šetnicom do Ulice Rakovac, do Ulice 13. srpnja, šetnicom do Ulice Rakovac, Ulicom Rakovac do željezničkog podvožnjaka za naselje Grabrik, odnosno Ulicom kneza Branimira, Ulicom kneza Branimira do Ulice Andrije Hebranga, Ulicom Andrije Hebranga do Ulice Milana Nemičića, Ulicom Milana Nemičića do Ulice Antuna Gustava Matoša, Ulicom Antuna Gustava Matoša do Ulice Luščić, Ulicom Luščić do raskrižja s Primorskom ulicom i Ulicom Antuna Nemčića, Ulicom Antuna Nemčića do raskrižja s Ulicom Dubovac i Ulicom Andrije Šporera, Ulicom Andrije Šporera do obale rijeke Kupe, obalom rijeke Kupe do Prilaza Većeslava Holjevca, prilazom Većeslava Holjevca do Ulice Ante Starčevića, Ulicom Ante Starčevića do Obale Franje Račkog, Obalom Franje Račkog do Ulice Banije (Banijskog mosta).

**III zona:**

Preostalo područje Grada.

Članak 10.

(1) Rezervirana parkirališna mjesta moraju biti posebno označena.

(2) Označavanje rezerviranih parkirališnih mjesta vrši ovlaštena tvrtka s kojom je Grad Karlovac sklopio ugovor o održavanju vertikalne i horizontalne prometne signalizacije na javnim prometnim površinama i nerazvrstanim cestama na temelju odobrenja Upravnog odjela, a o trošku Grada Karlovca.

Članak 11.

(1) Horizontalno obilježavanje rezerviranih parkirališnih mjesta označava se žutom bojom.

(2) U sredini rezerviranog parkirališnog mjesta upisuje se slovo „R“.

(3) Za svako rezervirano parkirališno mjesto ili za grupu rezerviranih parkirališnih mjesta postavljaju se i vertikalne prometne oznake, određene Pravilnikom o prometnim znakovima, signalizaciji i opremi na cestama („Narodne novine“ 92/2019).

Članak 12.

(1) Na rezerviranim parkirališnim mjestima mogu se postaviti zapreke, a u svrhu sprječavanja neovlaštenog zaustavljanja i parkiranja motornih vozila.

(2) Postavljanje zapreka na rezerviranim parkirališnim mjestima odobrava Upravni odjel, a trošak postavljanja, održavanja i uklanjanja snosi zakupac.

Članak 13.

(1) Upravni odjel može odobriti zauzimanje rezerviranih parkirališnih mjesta od treće osobe u svrhu gradnje, rekonstrukcije i popravaka građevinskih objekata i instalacija, kada navedene radove nije moguće organizirati na drugi način, o čemu se obavještava zakupnika rezerviranih parkirališnih mjesta.

(2) Za zauzimanje rezerviranih parkirališnih mjesta iz stavka 1. ovog članka, izvoditelj predmetnih radova se obvezuje Gradu Karlovcu platiti naknadu u visini 1/12 zakupnine iz članku 7. stavka 1. ove Odluke, bez obzira na broj dana zauzeća parkirališta u razdoblju do mjesec dana, i to prije izdavanja odobrenja za zauzeće.

(3) Naknada po cijenama iz stavka 2. ovog članka može se obračunati najviše za tri mjeseca, a za zauzeće površine duže od tri mjeseca, naknada će se obračunati kao umnožak cijene parkiranja po jednom satu i broja sati pod naplatom u vrijeme trajanja privremenog zauzeća.

(4) Zakupniku rezerviranog parkirališnog mjesta iz stavka 1. ovog članka izvršit će se povrat zakupnine

sukladno trajanju zauzimanja rezerviranih parkirališnih mjesta od treće osobe.

Članak 14.

(1) Zakupnik je dužan rezervirano parkirališno mjesto držati čistim.

(2) U zimskim uvjetima zakupnik je obvezan rezervirana parkirališna mjesta očistiti od snijega i na istima spriječiti nastajanje poledice.

(3) Zakupnik rezervirana parkirališna mjesta može koristi samo za zaustavljanje i parkiranje vozila.

Članak 15.

(1) Zabranjeno je neovlašteno zaustavljanje i parkiranje na rezerviranim parkirališnim mjestima.

(2) Neovlašteno zaustavljena i parkirana vozila na rezerviranom parkirališnom mjestu uklonit će se ili premjestiti na drugo mjesto o trošku vlasnika ili korisnika vozila, za koje zakupnik traži uklanjanje, po nalogu komunalnog redarstva Grada Karlovca.

(3) Uz zahtjev za uklanjanje neovlašteno zaustavljenih i parkiranih vozila na rezerviranom parkirališnom mjestu korisnik mora dostaviti valjane dokaze kao što su: registracijske oznake vozila, fotografije i sl..

Članak 16.

Provođenje ove Odluke nadzire komunalno redarstvo Grada Karlovca.

Članak 17.

U obavljanju poslova iz prethodnog članka komunalno redarstvo je dužno i ovlašteno:

- nadzirati primjenu ove Odluke

- zabraniti obavljanje radova bez odobrenja ili suprotno odobrenju Upravnog odjela

- zabraniti zaustavljanje i parkiranje vozila koja nemaju odobrenje za parkiranje i zaustavljanje na rezerviranom parkirališnom mjestu

- naložiti premještanje ili blokiranje vozila iz prethodnog stavka

- narediti uklanjanje nedostataka na prometnoj signalizaciji

- pokrenuti prekršajni postupak

- izricati i naplaćivati novčane kazne

- upozoravati pravne ili fizičke osobe na vladanje koje nije u skladu s odredbama ove Odluke, te zahtijevati poduzimanje odgovarajućih mjera

- poduzimati i druge mjere i radnje u smislu poštivanja odredbi ove Odluke.

Članak 18.

(1) Novčanom kaznom u iznosu od 240 € kaznit će se pravna osoba ako:

- javno parkirališno mjesto koristi kao rezervirano bez odobrenja Upravnog odjela (članka 2. stavka. 1. Odluke)

- postavlja prepreku na rezervirano parkirališno mjesto bez odobrenja Upravnog odjela (članka 12. stavka 2.)

- ako ne drži čisto rezervirano parkirališno mjesto (članka 14. stavka 1.)

- ako ne očisti od snijega i leda te ne spriječi nastajanje poledice na rezerviranom parkirališnom mjestu (članka 14. stavka 2.)

- ako rezervirano parkirališno mjesto koristi u druge svrhe a ne za zaustavljanje i parkiranje (članka 14. stavka 3.)

- ako se neovlašteno zaustavi ili parkira na rezerviranom parkirališnom mjestu (članka 15. stavka 1.)

- ako po prestanku Ugovora ne ukloni ugovorom odobrene zapreke i pripadajuću instalaciju (članka 19. stavka 1.).

(2) Novčanom kaznom u iznosu od 120 € kaznit će se odgovorna osoba u pravnoj osobi i fizička osoba za prekršaj iz prethodnog stavka.

Članak 19.

(1) Nakon prestanka ugovora o zakupu javne površine iz bilo kojeg razloga, dotadašnji zakupac je dužan o svom trošku u roku osam dana od dana prestanka ugovora ukloniti odobrene zapreke i pripadajuće instalacije.

(2) Ako dotadašnji zakupac u roku iz stavka 1. ovog članka ne ukloni odobrene zapreke i pripadajuće instalacije, uklanjanje će izvršiti Grad Karlovac na trošak dotadašnjeg zakupca.

Članak 20.

Ako za vrijeme trajanja ugovora o zakupu odlukom predstavničkog tijela Grada Karlovca zakupnina bude izmijenjena, na postojeće ugovore primjenjivat će se novoutvrđeni iznos zakupnine i to od dana stupanja na snagu predmetne odluke.

Članak 21.

Dostava pismena zakupniku može se obaviti i primjenom odredaba Zakona o općem upravnom postupku o osobnoj dostavi.

Članak 22.

Započeti postupci izdavanja odobrenja za korištenje rezerviranih parkirališnih mjesta, dovršit će se

na temelju odredbi ove Odluke.

Članak 23.

Danom stupanja na snagu ove Odluke prestaje važiti Odluka o zakupu javnih prometnih površina za rezervirana parkirališna mjesta („Glasnik Grada Karlovca“ br. 06/2012, 23/2023).

Članak 24.

Ova Odluka stupa na snagu osmog dana od dana objave u „Glasniku Grada Karlovca“.

PREDSJEDNIK

GRADSKOG VIJEĆA GRADA KARLOVCA

Marin Svetić, dipl.ing.šumarstva